Nyoman Alit Sukarta
Ri kala tiang nyekolahang pianak tiangé nyantos ring perguruan tinggi, bes kaliwat manah tiang mangda ipun prasida dados jadma sané pradnyan, nika mawinan kasekolahang ipun nyantos undagan sarjana sané ngawinang ipun mangkin polih gelar sarjana.
Kacacad lan kawalék suba sesai polihang tiang saking pisaga, sané satata maosang yéning manah tiang jagi nyekolahang pianak nyantos sarjana ring kahanan pikobet ekonomi kulawarga tiangé punika wantah i pian kemanten. Sakancan bebaosan sané nyadcadin punika anggén tiang sakadi vitamin ri tatkala ngaruruh paica Ida Hyang Paramakawi anggén nagingin sakancan piranti lan sarana ipun nunas ajah-ajahan ring perguruan tinggi.
Nanging yadiastun tiang satata kacacad, kantun wénten sameton lan sawitra tiangé sané setata nyarengin tur nganikain tiang mangda nenten ngarunguang sakancan bebaosan pisaga punika. Duaning, paricacad punika wantah rasa iri ati ipun sané kaliwat, santukan pisaga tiang punika sujatinnyané jadma sané madué kahanan ékonomi sané pinih becikan saking kulawarga tiangé nanging nénten wénten pianakipun sané masekolah tegeh pateh sakadi pianak tiangé.
Satata kadukung olih semeton lan sawitra ngawinang tiang sayan saat pisan, napimalih tatkala tiang matemu sareng timpal tiangé sané dumun tur nakénin pianak tiangé “dija pianaké jani?” Asapunika pitakénnyané sané ngawinang tiang rumasa banggi ring manah tatkala nyaurin, “Mangkin pianak tiangé kantun masekolah ring perguruan tinggi ring Bali.” Pasaur tiangé punika ngawinang ipun makesiab santukan ipun uning ring kahanan pikobet tiangé sané pas-pasan pisan ring indik prabéa nanging tiang prasida nyekolahang pianak nyantos ka perguruan tinggi. “Hebat ibu niki prasida nyekolahang pianak nyantos kuliah,” baos timpal tiangé punika.
Sampun ngeranjing ring petang warsa pianak tiangé sayan rajin magatra ring tiang indik jagi kawisuda, ipun nartayang manahnyane mangda tiang sareng kalih prasida nyarengin ipun ri tatkala wisuda punika. Nanging tiang sareng kurenan tiangé madue pikobet indik prabéa sané akidik sané ngawinang tiang ngarsayang nénten prasida nyarengin ipun, sios punika tiang kimud duaning tiang wantah jadma saking désa sané meled mangda nénten ngawinang pianak tiangé rumasa kimud utawi lek ring arep anaké akéh antuk kahanan tiangé.
Sasampunne tiang nyatuayang indiké punika sareng timpal-timpal tiangé, tiang kanikain mangda nyarengin pianak tiange ri tatkala wisuda punika, yéning nénten mangkin malih pidan prasida nyarengin pianak. Kénten taler baos timpal tiangé sané mapikayun jagi ngicén tiang nyelang jinahnyané anggén berangkat ka Bali. Sios punika, pianak tiange ngaptiang pisan mangda tiang prasida nyarengin ipun tatkala wisuda lan satata nyambatang mangda tiang nenten kimud.
Pamuputnyane tiang sareng kurenan tiangé nagingin pangidih pianak tiang. Tiang berangkat ka Bali nganggé pesawat lan galah puniki wantah kapertama pisan tiang nganggé pesawat. Tatkala tiang ngranjing ka kabin pesawat wénten pariindik sané soléh pisan, punggélan tiket sané madaging antuk nomer kursi (Boarding Pass) ical. Petugas i rika manakenin tur mamedih nanging aget wénten petugas sané ngicen tiang sareng kalih kantun meneng ring kabin nyantos wénten kursi sané nénten wénten panumpangnyané. Tatkala punika tiang rumasa aget duaning kantun kaicén pamargi sané becik olih Sanghyang Widhi yadiastun wénten pikobet kidik. Sané banget soleh pisan inggih punika tatkala pesawat jagi ngawitin Take Off tiang molihang potongan tiket sané sampun alih-alihin tiang i wawu ring kantong celana tiangé. Minab niki wantah sangkaning nyanyap tiange bes keliwat.
Sasampunné tiang neked ring Bandara Internasional Ngurah Rai, tiang kajemput olih pianak tiangé sareng gagélangnyané sané sering kasatuayang ring tiang. Sané ngawinang bagia inggih punika tatkala gagelangnyané maekin tiang tur nandan liman tiangé saha nénten ja kimud nuntun tiang nyantos ring montor sané jagi nyemput. Ring manah tiangé wantah ngaptiang dumogi indik kadi i wawu satata kamargiang nyantos ipun jakti jagi nampingin pianak tiange lan misadia jagi ngrunguang tiang sakulawarga nyantos riwekasan.
Sakéwanten aminggu sareng meneng ring kos sampun ngawinang ténsi kurenan tiangé menék, sios punika panyingakannyané dados lamur tur sirah ipun uyeng-uyengan. Minab niki santukan ipun ngarsayang papinehnyané sané baat pisan duaning manggihin akéh jadmané meneng ring genah sané cupit tur tegeh ngalik sané satmaka tan wénten embangnyane. Punapiang men, tiang sareng kalih biasa meneng ring désa sané akéh wénten papunyanan utawi kayu-kayu ageng sané ngawinang palemahan taler papinehnyané tis. Ngangsan nampek dina wisuda pianak tiangé, malih bapaknyane kaateh ka dokter olih pianak tiange. Sesampunne rauh saking pameriksan, kauningin sané ngawinang kurenan tiangé kadi asapunika jakti wantah sangkaning baat papinehnyané meneng ring kahanan sané cupit tur sesek sakadi asapunika.
Dina sané kajantosang sampun rauh, kurenan tiangé kantun durung becik kahanannyané. Mangkin tiang madué jalaran jagi nénten nyarengin pianak tiange ring wisuda. Duaning sané kapineh déwék tiang wantah jadma désa macul sané nénten pantes ngranjing ka hotél sané méwah tur ageng punika. Indik puniki baosang tiang ring pianak tiangé “Ning, mémé sing ngidang milu ngateh cening ulian bapak ceningé kondén luung segerné,” kénten tiang maosang sareng pianak tiangé.
Nanging nénten wénten pasaut nyang abuku. Semeng punika ipun wantah ngajak tiang pesu sakéwanten tiang nénten uning jagi kaajak kija. Pamuputne wawu tiang uning yening tiang kaajak ka salon jagi kaanggenang kebaya, sanggul miwah sané lianan. Yéning dados tiang jujur, nika wantah sané kapertama tiang nganggé pupur miwah lipstik ring bibih tiangé. Pamuputné tiang nyarengin pianak tiange ka genah wisuda, bapannyané kapaksa olih pianak tiangé mangda sareng, nénten ja rumasa kimud antuk kawéntenan bapannyané, ipun nuntun kurenan tiangé ka genah acara kamargiang. Bapannyané taler rumasa banggi duaning manggihin pianaknyané sané saat pisan ngajak reramanyané mangda prasida nyingakin ipun kawisuda.
Tiang ten uning napi sané kapikayunin olih pianak tiangé tatkala punika sané ngawinang ipun nyantos maksa bapannyane nyarengin ipun kawisuda yadiastun kahanannyané sané nénten seger becik, napi minab ipun meled nyingakin tiang sareng kurenan tiangé rumasa banggi ring déwék ipun sané sampun prasida kasekolahang nyantos sarjana yadiastun kahanan ékonomi sané pas-pasan. Minab pikayunan pianak tiangé “yéning tan mangkin, pidan malih,” sané sakadi asapunika sané ngawinang ipun maksa tiang sareng kurenan tiangé mangda sareng ka genah wisuda.
Mangkin pianak tiangé sampun dados sarjana lan rasa bagia punika kantun arsayang tiang nyantos tiang mawali malih ka désa tiangé ring Sulawesi salami abulan. Nanging kasuén-suén rasa banggi tiang punika ical tatkala tiang meled matemu sareng ipun tur ngaptiang mangda ipun gelis mawali budal ring kulawarga tiangé puniki ring désa. Polih tiang naenin ngarsayang pariselsel ring manah sampun nyekolahang ipun nyantos sarjana duaning pamuputnyané ipun tan sareng mawali budal sareng tiang ka Sulawesi, nanging tiang uning yéning indik puniki sané patut katerima risampunné prasida molihang tatujon tiangé sakulawarga.
Sané mangkin, sadina-dina tiang wantah nyantosang ipun mawali budal, nanging nyantos mangkin durung prasida kapastikayang malih pidan ipun jagi budal, wantah janji kémanten sané aturanga majeng ring déwék tiang ring télpun. Tiang ten uning napi sané ngawinang ipun kantun meneng ring Bali, napiké jagi ngrereh pengalaman napi rasa tresnanyané sané kaliwat ageng ring gagélangnyané. Nanging tiang nénten ja ngarsayang leleh nunas ica lan nyantosang pianak tiang punika mawali malih duaning tiang percaya pisan ipun jagi mawali malih sareng kulawarga tiangé i riki. Suksma Sanghyang Widhi sampun ngicén pamargi sané becik ring kahanan pianak tiangé nyantos ipun prasida becik masekolah nyantos tamat.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn